จีนลดกันสำรองแบงก์ ไม่สะเทือนค่าเงินบาท
นักเศรษฐศาสตร์ชี้มาตรการจีนไม่สะเทือนตลาดเงินไทย บาทยังแข็งค่า ไม่อ่อนตามหยวน
21 เม.ย. 2558

นักเศรษฐศาสตร์ชี้มาตรการจีนไม่สะเทือนตลาดเงินไทย บาทยังแข็งค่า ไม่อ่อนตามหยวน
นายอมรเทพ จาวะลา ผู้อำนวยการสำนักวิจัย ธนาคารซีไอเอ็มบี ไทย เปิดเผยว่า การที่จีนลดอัตรากันสำรองของธนาคารพาณิชย์ลงเป็นครั้งที่ 2 ในรอบ 6 เดือน สะท้อนว่าทางการจีนเป็นห่วงเศรษฐกิจชะลอมากกว่าที่ตั้งใจไว้ จึงต้องผ่อนคลายทางการเงินเพิ่มเติม ส่วนผลกระทบจะอยู่ที่ภาคส่งออกไทยไปจีน ขณะที่ตลาดเงินไทยไม่ได้รับผลกระทบ
อย่างไรก็ตาม ตั้งแต่ต้นปีถึง 17 เม.ย.ที่ผ่านมา เงินบาทแข็งค่าขึ้น 1.73% เทียบกับเงินเหรียญสหรัฐ แต่ไม่ถือว่าแข็งค่าที่สุด เพราะดอลลาร์ไต้หวันแข็งค่ามากกว่า ที่ 2% ขณะที่ฟิลิปปินส์แข็งค่าขึ้น 1.16% 
นายเชาว์ เก่งชน กรรมการผู้จัดการ ศูนย์วิจัยกสิกรไทย เปิดเผยว่า การที่จีนลดอัตราการกันสำรองของธนาคารพาณิชย์ลง 1% เพื่อกระตุ้นเศรษฐกิจนั้น ไม่มีผลต่อตลาดเงินของไทย แม้จะกดดันให้เงินหยวนอ่อนค่าก็ตาม โดยปัจจุบันตลาดเงินไทยยังเคลื่อนไหวตามทิศทางดอกเบี้ยสหรัฐมากกว่า